b'\n_START_ARTICLE_\nAndrius Janukonis\n_START_PARAGRAPH_\nAndrius Janukonis (g. 1971\xc2\xa0m. spalio 12 d. Jonavoje)\xc2\xa0\xe2\x80\x93 Lietuvos verslininkas, investuotojas, vienos did\xc5\xbeiausi\xc5\xb3 \xc4\xafmoni\xc5\xb3 grupi\xc5\xb3 regione ICOR valdybos pirmininkas ir akcininkas.\n_START_SECTION_\nBiografija\n_START_PARAGRAPH_\nGim\xc4\x97 in\xc5\xbeinieri\xc5\xb3 \xc5\xa1eimoje. Baig\xc4\x97 Jonavos tre\xc4\x8di\xc4\x85j\xc4\x85 vidurin\xc4\x99 mokykl\xc4\x85. Svajojo tapti laivo \xc5\xa1turmanu, stojo \xc4\xaf Leningrado j\xc5\xabreivyst\xc4\x97s mokykl\xc4\x85, bet nebuvo priimtas d\xc4\x97l silpno reg\xc4\x97jimo. \xc4\xaestojo \xc4\xaf Vilniaus universiteto Teis\xc4\x97s fakultet\xc4\x85. 1993\xc2\xa0m. baig\xc4\x97 teis\xc4\x97s krypties studijas ir \xc4\xafgijo teisininko kvalifikacij\xc4\x85.\n_START_SECTION_\nVeikla\n_START_PARAGRAPH_\nMokykloje Andrius Janukonis aktyviai u\xc5\xbesi\xc4\x97m\xc4\x97 visuomenine veikla._NEWLINE_Nuo pat pirm\xc5\xb3j\xc5\xb3 studij\xc5\xb3 met\xc5\xb3 u\xc5\xbesi\xc4\x97m\xc4\x97 verslu, nesitik\xc4\x97jo studijoms reikalingos paramos i\xc5\xa1 t\xc4\x97v\xc5\xb3. Pirmasis jo verslas buvo vaizdo salonas elektriniame traukinyje Vilnius-Kaunas. Verslo id\xc4\x97jai \xc4\xafgyvendinti prireik\xc4\x97 nema\xc5\xbeai pastang\xc5\xb3, kadangi \xc4\xaf 17 met\xc5\xb3 vaikino pasi\xc5\xablymus atsakingi Vilniaus gele\xc5\xbeinkelio stoties tarnautojai \xc5\xbevelg\xc4\x97 skepti\xc5\xa1kai, kelet\xc4\x85 kart\xc5\xb3 atmet\xc4\x97 pakartotinius atkaklaus studento pra\xc5\xa1ymus, kol gal\xc5\xb3 gale pavyko susitarti. Janukonis pats pri\xc5\xbei\xc5\xabr\xc4\x97jo versl\xc4\x85, va\xc5\xbein\xc4\x97davo traukiniu, pardavin\xc4\x97jo bilietus, tikrino vaizdo \xc4\xafrang\xc4\x85._NEWLINE_\xc4\xae versl\xc4\x85 Janukonis \xc4\xaftrauk\xc4\x97 ir bendrakursius, kitus studentus, kadangi vaizdo salone reik\xc4\x97jo bud\xc4\x97ti i\xc5\xa1tis\xc4\x85 par\xc4\x85. Pirm\xc4\x85j\xc4\xaf kurs\xc4\x85 Teis\xc4\x97s fakultete u\xc5\xbebaig\xc4\x97 s\xc4\x97kmingai\xc2\xa0\xe2\x80\x93 geriausiais pa\xc5\xbeymiais._NEWLINE_V\xc4\x97liau, sulauk\xc4\x99s 18 met\xc5\xb3, Andrius Janukonis kartu su verslo partneriu \xc4\xafk\xc5\xabr\xc4\x97 kooperatin\xc4\x99 bendrov\xc4\x99 \xe2\x80\x9eRubicon\xe2\x80\x9c, \xc5\xbeymin\xc4\x8di\xc4\x85 koncerno Rubicon Group prad\xc5\xbei\xc4\x85. I\xc5\xa1sipirk\xc4\x99 viet\xc4\x85, \xc4\x97m\xc4\x97 tarpininkauti Lietuvos preki\xc5\xb3 bir\xc5\xbeoje (tuo metu joje kasdien prekiaudavo apie 60 asmen\xc5\xb3)._NEWLINE_Pirmaisiais Nepriklausomyb\xc4\x97s metais verslininkas vert\xc4\x97si prekyba, nema\xc5\xbeai keliavo po u\xc5\xbesien\xc4\xaf, Rusij\xc4\x85 d\xc4\x97l prekybos metalu. D\xc4\x97l menkos patirties ir verslo rizikos valdymo geb\xc4\x97jim\xc5\xb3 tr\xc5\xabkum\xc5\xb3 \xc4\xafmon\xc4\x97 1992 metais Lietuvos akciniam inovaciniam bankui \xc4\xafsiskolino 100 000 JAV doleri\xc5\xb3, bet i\xc5\xa1 tuo metu atrod\xc5\xbeiusios bevilti\xc5\xa1kos pad\xc4\x97ties pavyko s\xc4\x97kmingai i\xc5\xa1bristi: skola netrukus buvo atiduota, \xc4\xafmon\xc4\x97\xc2\xa0\xe2\x80\x93 pirmoji Lietuvoje\xc2\xa0\xe2\x80\x93 prad\xc4\x97jo prekiauti duj\xc5\xb3 skaitikliais, o nuo 1996 met\xc5\xb3\xc2\xa0\xe2\x80\x93 vandens ir \xc5\xa1ilumos skaitikliais, juos dieg\xc4\x97 gamino, o \xc5\xa1iuo metu ir eksportuoja._NEWLINE_1999-2014 metais A. Janukonis buvo UAB \xe2\x80\x9eLitesko\xe2\x80\x9c valdybos narys, 2002-2014 metais \xe2\x80\x93 UAB \xe2\x80\x9eVilniaus energija\xe2\x80\x9c valdybos narys. 2005-2014 metais A. Janukonis \xc4\x97jo Lietuvos \xc5\xa1ilumos tiek\xc4\x97j\xc5\xb3 asociacijos valdybos pirmininko pareigas. \xc2\xa0_NEWLINE_\xc5\xa0iuo metu \xc4\xafmoni\xc5\xb3 grup\xc4\x97s ICOR valdybos pirmininkas, City Service SE valdybos pirmininkas, Pasaulio energetikos tarybos Lietuvos komiteto narys.\n_START_SECTION_\nVie\xc5\xa1ojo ir privataus sektori\xc5\xb3 bendradarbiavimas\n_START_PARAGRAPH_\nA. Janukonio vadovaujamos \xc4\xafmon\xc4\x97s pirmosios Lietuvoje prad\xc4\x97jo taikyti Vakar\xc5\xb3 Europoje populiar\xc5\xb3 vie\xc5\xa1ojo ir privataus kapitalo bendradarbiavimo model\xc4\xaf. Tai leido \xc4\xafgyvendinti iki tol savivaldybi\xc5\xb3 biud\xc5\xbeetams ne\xc4\xafkandamus projektus, kurie, pritraukus priva\xc4\x8dias l\xc4\x97\xc5\xa1as, miestui bei gyventojams \xc4\x97m\xc4\x97 teikti visokeriop\xc4\x85 naud\xc4\x85. Pastarojo bendradarbiavimo rezultatai\xc2\xa0\xe2\x80\x93 tokie traukos objektai, kaip Vilniuje veikianti universali \xe2\x80\x9eSiemens\xe2\x80\x9c arena, \xe2\x80\x9eVichy\xe2\x80\x9c vandens parkas.\n_START_SECTION_\nInteres\xc5\xb3 kova Seime\n_START_PARAGRAPH_\nNuo 1997\xc2\xa0m. Andrius Janukonis k\xc5\xabr\xc4\x97 energetikos (\xc5\xa1ilumo \xc5\xabkio ir kt.) bendroves, atstovavo Pranc\xc5\xabzijos bendrovei Dalkia (dabar - Veolia). D\xc4\x97l pernelyg familiari\xc5\xb3 ry\xc5\xa1i\xc5\xb3 su vietos bei nacionaliniais politikais pateko \xc4\xaf verslo konkurent\xc5\xb3, LR speciali\xc5\xb3j\xc5\xb3 tarnyb\xc5\xb3, teis\xc4\x97saugos, o kartu ir \xc4\xaf konkurent\xc5\xb3 valdomos \xc5\xbeiniasklaidos akirat\xc4\xaf._NEWLINE_Skandale d\xc4\x97l Seimo nari\xc5\xb3 korupcijos buvo nustatyta, kad Andrius Janukonis neleistinai (neb\xc5\xabdamas registruotas lobistas) dar\xc4\x97 \xc4\xaftak\xc4\x85 Tautos atstovams Seime ragindamas juos ma\xc5\xbeinti \xc4\xaf Lietuv\xc4\x85 i\xc5\xa1 Rusijos importuojamo i\xc5\xa1kastinio kuro (pagrinde\xc2\xa0\xe2\x80\x93 gamtini\xc5\xb3 duj\xc5\xb3) tarpinink\xc5\xb3 pelno mar\xc5\xbe\xc4\x85. Tai b\xc5\xabt\xc5\xb3 leid\xc4\x99 ma\xc5\xbeinti A. Janukonio atstovaut\xc5\xb3 \xc5\xa1ilumos tiek\xc4\x97j\xc5\xb3 produkcijos kain\xc4\x85 vartotojams ir priimant su tuo susijusius \xc4\xafstatymus bei svarstant j\xc5\xb3 projektus. Tai i\xc5\xa1ai\xc5\xa1k\xc4\x97jo pavie\xc5\xa1inus kelet\xc4\x85 met\xc5\xb3 STT darytus pokalbi\xc5\xb3 \xc4\xafra\xc5\xa1us su Arvydu Vid\xc5\xbei\xc5\xabnu, Eligijumi Masiuliu, Vyteniu Andriukai\xc4\x8diu ir Vytautu Kvietkausku. Vos po dviej\xc5\xb3 m\xc4\x97nesi\xc5\xb3 visi kaltinimai subliu\xc5\xa1ko, ta\xc4\x8diau A. Janukonio iniciatyva taip pat nepavyko\xc2\xa0\xe2\x80\x93 importuojam\xc5\xb3j\xc5\xb3 gamtini\xc5\xb3 duj\xc5\xb3 pelno mar\xc5\xbea i\xc5\xa1liko nereguliuojama dar trejus metus ir j\xc5\xb3 importuotojams, skirtingais vertinimais, nereguliuojamuoju laikotarpiu atne\xc5\xa1\xc4\x97 apie 300 mln. Lt pelno._NEWLINE_Skandalas buvo \xc4\xafgav\xc4\x99s dvejop\xc4\x85 pagreit\xc4\xaf: i\xc5\xa1ai\xc5\xa1k\xc4\x97jo, kad Seimo nariai galimai pa\xc5\xbeeid\xc4\x97 profesin\xc4\x99 etik\xc4\x85 bei politiko elgesio reikalavimus; antra, nuog\xc4\x85stauta d\xc4\x97l \xc5\xbemogaus teisi\xc5\xb3 pa\xc5\xbeeidimo, kai buvo fiksuota keli t\xc5\xabkstan\xc4\x8diai telefono pokalbi\xc5\xb3 \xc4\xafra\xc5\xa1\xc5\xb3, o dalis j\xc5\xb3 buvo i\xc5\xa1vie\xc5\xa1inta per \xc5\xbeiniasklaid\xc4\x85, atskleid\xc5\xbeiant ir laisvai interpretuojant ir privataus gyvenimo faktus (d\xc4\x97l gyvenamosios vietos etc.). Andrius Janukonis d\xc4\x97l pa\xc5\xbeeidim\xc5\xb3 kreip\xc4\x97si \xc4\xaf teism\xc4\x85 ir pareikalavo nutraukti sen\xc5\xb3 pokalbi\xc5\xb3 vie\xc5\xa1inim\xc4\x85 ir laisv\xc4\x85 j\xc5\xb3 interpretavim\xc4\x85, bei \xc5\xbealos atlyginimo.\n_START_SECTION_\n\xe2\x80\x9eAbonento\xe2\x80\x9c skandalas\n_START_PARAGRAPH_\n2008 m. kovo 20 d. vadinamojoje \xe2\x80\x9eAbonento\xe2\x80\x9c byloje kartu su Art\xc5\xabru Zuoku pripa\xc5\xbeintas kaltu d\xc4\x97l bandymo papirkti buvus\xc4\xaf sostin\xc4\x97s tarybos nar\xc4\xaf Vilmant\xc4\x85 Dr\xc4\x97m\xc4\x85, skirta 100 MGL (12,5 t\xc5\xabkst. Lt) bausm\xc4\x97.\n_START_SECTION_\nSienos kirtimo skandalas\n_START_PARAGRAPH_\n2006\xc2\xa0m. vad. Sienos kirtimo skandalo metu A. Janukoniui bei jo kolegoms i\xc5\xa1 Rubicon Group buvo i\xc5\xa1kelta baud\xc5\xbeiamoji byla d\xc4\x97l neteis\xc4\x97to sienos kirtimo Nidos pasienio punkte, kai BMW klas\xc4\x97s automobiliu Lietuvos verslininkai, va\xc5\xbeiuodami i\xc5\xa1 Kaliningrado \xc4\xaf Lietuv\xc4\x85, stabtel\xc4\x97j\xc4\x99 prie pakelto u\xc5\xbetvaro ir nepasteb\xc4\x97j\xc4\x99 pareig\xc5\xabn\xc5\xb3, nepalauk\xc4\x97, kol pasienie\xc4\x8diai pasirodys ir atliks sienos kirtimo formalumus ir nuva\xc5\xbeiavo Klaip\xc4\x97dos link. Juos sustab\xc5\xbeius prie Neringos ekologin\xc4\x97s kontrol\xc4\x97s posto buvo patikrinti dokumentai ir palink\xc4\x97ta \xe2\x80\x9egero kelio\xe2\x80\x9c. Ta\xc4\x8diau jau po keli\xc5\xb3 dien\xc5\xb3 pareik\xc5\xa1ta, kad verslininkai galimai pa\xc5\xbeeid\xc4\x97 \xc4\xafstatymus. Byla buvo nutraukta, pa\xc5\xbeeid\xc4\x97jams buvo taikyta administracin\xc4\x97 atsakomyb\xc4\x97 (paskirta bauda). Netrukus tame pa\xc4\x8diame pasienio poste pasikartojo pana\xc5\xa1us incidentas, tik jo dalyviu tapo kitas, t\xc4\x85 kart\xc4\x85 \xe2\x80\x9eMercedes\xe2\x80\x9c automobiliu va\xc5\xbeiav\xc4\x99s verslininkas. Buvo imtasi Neringos pasienio punkto pareig\xc5\xabn\xc5\xb3 profesionalumo tikrinimo.\n_START_SECTION_\n\xc5\xa0eima\n_START_PARAGRAPH_\nAndrius Janukonis yra ved\xc4\x99s; \xc5\xbemona \xc5\xbdivil\xc4\x97 Janukonien\xc4\x97 (g. 1971\xc2\xa0m. Jonavoje)\xc2\xa0\xe2\x80\x93 sociolog\xc4\x97, kartu augina du vaikus (s\xc5\xabn\xc5\xabs Ignas ir Vitas).'